Oud-polisieman skiet vrou, ander en homself | Maroela Media
Kapt. Stephen Thakeng, 'n polisiewoordvoerder van die Vrystaat, het Maandag gesê die voorval het by die man, Jan Letshele (62), se huis in die Kutlwanong informele nedersetting plaasgevind. "Letshele het glo Vrydagaand sy vrou aangerand, waarna 'n buurman die polisie ontbied het," het Thakeng gesê.
Twee beamptes het op die oproep reageer. Toe hulle by Letshele se huis opgedaag het, het Letshele vir hulle gesê hy het 'n vuurwapen en dat hulle die perseel moet verlaat. Die polisiebeamptes is uit die huis en het meer hulp ontbied.
"Die man het sy vrou gyselaar gehou. 'n Buurman het intussen by die huis opgedaag en met Letshele probeer onderhandel. Terwyl hulle gepraat het, het Letshele die deur oopgemaak, waarna sy vrou daarin kon slaag om uit die huis te hardloop," het Thakeng gesê. Nog polisielede het in daardie stadium by die toneel opgedaag.
Die man het toe op sy vrou losgebrand en haar vier keer getref. Sy is drie keer in die maag en een keer in die knie geskiet. 'n Polisiebeampte en 'n man en 'n vrou op die toneel is ook geskiet.
Letshele het daarna teruggehardloop in sy huis in en sy drie voertuie, 'n Tata Indici, 'n Mercedez-Benz en 'n Toyota-bakkie, aan die brand gesteek. Dié brand het na die huis versprei en Letshele se kombuis het ook begin brand.
Letshele het homself hierna in die kop geskiet. Hy en die beseerdes is na hospitale in die omgewing geneem.